Lebaka le lengwe leo le dirago gore batšweletši ba gane go ingwadišetša VAT ke gore ba tla swanela go boloka bohlatse ka šedi (keep good records) mabapi le tshepetšo ya mešomo ya bona ka ge SARS e kgona go tšheka dipego tša bona ka nako ye nngwe le ye nngwe. Ge o ineetše go ba motšweletšikgwebo goba go fetoga yena, go bohlokwa gore o boloke bohlatse ka kelohloko ka ga mešomo ya gago. Lebaka ke gore go bohlokwa gore o tsebe ditshenyegelo tša gago tša tšweletšo, dipoelo tša gago le gore tšhelete ya gago e felela kae. Tsela ye e išago temongkgwebo ya mabele ga e bonolo, ebile ga go na tselakgauswi. Temo ga se mošomo wo bonolo le gona poelo ke ye nnyane. Batšweletši ba ba thušitšwe ke bahlankedi ba Lenaneotlhabollo la Balemi la GSA le ge e ka ba bakgathatema ba bangwe intastering ya temo - dipanka, dikgwebo tša agri, dikhamphani tše di tšweletšago dinyakwa tša temo le batšweletši ba bangwe ba tša kgwebo.